«Къосыр уэс»
КъБР-м и цIыхубэ усакIуэ Бицу Анэтолэ и ныбжьыр илъэс 70 щрикъум ирихьэлIэу «Эльбрус» тхылъ тедзапIэм къыщыдигъэкIа тхылъыщIэм аращ зэреджэр.
Усэхэр, балладэхэр, зэдзэкIахэр щызэхуэхьэса тхылъым тхакIуэм и дунейм ухешэри абы и лъагъуэм урегъакIуэ, и усэхэм зыкъыщыпцIыхужрэ укъигъэуIэбжьу. Арауэ къыщIэкIынущ а тхакIуэр фIыуэ щIалъагъум и щэхур. Пушкин Александр, МэшбащIэ Исхьэкъ, Къэшэж Иннэ, Мечиев Кязим, Кулиев Къайсын, Моттаевэ Светланэ сымэ, нэгъуэщI тхакIуэ цIэрыIуэ куэдми я IэдакъэщIэкI курыххэр адыгэбзэм екIуу къригъэзэгъащ Анатолэ.
Ар мэусэ гъащIэм и куэщI щригъэфIыкIкIи, губгъэн щыхуищIкIи. Абы и гъащIэм къыбгъурыхьэри бгъурыкIыжри куэдщ, ауэ Бицур сыт зэмани усыгъэм, анэдэлъхубзэм хуэпэжщ.
Мы дуней бзаджэм зы цIыхупсэ
Сэ къезгъэлынырщ сыщIэпсэур.
Си усэ тIэкIури сэщхьэркъабзэщ…
Яхурещхьэпэ къахуей псоми, —
щыжеIэ абы и усэхэм языхэзым. Адыгэ усыгъэм и алъпыш тес усакIуэ пэрытым лъэпкъ Iуэхур куууэ къызэреузыр къыхэщу къэкIуэну щIэблэм мыпхуэдэ усэхэр гъуэмылэу яхуегъэтIылъ:
Уэ, шынэхъыщIэ,
ЩIэ сэ схуэмыщIар —
Адыгэу зы псэ
Нумыгъэс щыхупIэм!
ЦIыху гъащIэм дежкIэ илъэс 70-р зэрымащIэм хуэдэу, адыгэ лъэпкъми къемэщIэкIынущ 500 фIэкIа мыхъуу къыдагъэкIа мы тхылъыр. АрщхьэкIэ и усэ тхылъыщIэкIэ иджыри куэдрэ дигъэгуфIэну Бицум дыпоплъэ.
Инэрокъуэ Данэ.
